b'\n_START_ARTICLE_\nManko Golar\n_START_SECTION_\n\xc5\xbdivljenje\n_START_PARAGRAPH_\nManko Golar je otro\xc5\xa1tvo pre\xc5\xbeivel v doma\xc4\x8dem kraju Ljutomeru, kjer je kon\xc4\x8dal osnovno in me\xc5\xa1\xc4\x8dansko \xc5\xa1olo. V Ljubljani je kon\xc4\x8dal u\xc4\x8ditelji\xc5\xa1\xc4\x8de in nekaj \xc4\x8dasa pou\xc4\x8deval v Kri\xc5\xbeevcih pri Ljutomeru. Zatem se je vpisal na vi\xc5\xa1jo pedago\xc5\xa1ko \xc5\xa1olo v Zagrebu, leta 1939 kon\xc4\x8dal \xc5\xa1tudij slavistike in kot predmetni u\xc4\x8ditelj slu\xc5\xbeboval na Ptuju in v Ljutomeru. Leta 1941 je bil z dru\xc5\xbeino izgnan v Sisak. Ko je po nekaj tednih pribe\xc5\xbeal v Ljubljano, se je pre\xc5\xbeivljal kot progovni delavec. Kmalu so ga Italijani zaprli in ga internirali. Bil je v tabori\xc5\xa1\xc4\x8dih na Rabu, v Monigi in Gonarsu. V Ljutomer se je vrnil leta 1945, kjer je pou\xc4\x8deval na ni\xc5\xbeji gimnaziji; bil je tudi ravnatelj ni\xc5\xbeje gimnazije v Gornji Radgoni in v Radencih.\n_START_SECTION_\nDelo\n_START_PARAGRAPH_\nManko Golar se je ukvarjal s pisanjem in z glasbo. Ustanovil je mo\xc5\xa1ki pevski zbor, s katerim je nastopal na festivalih Bratstva in enotnosti ter nekajkrat tudi pred takratnim predsednikom Titom._NEWLINE_Za\xc4\x8detek njegovega literarnega ustvarjanja sega v mladostni\xc5\xa1ka leta, ko je pisal pesmi (veliko jih je uglasbenih). Po vojni je pisal prozo, dramatiko (ve\xc4\x8d mladinskih iger), literarne reporta\xc5\xbee, spomine, \xc4\x8dlanke, glose, polemike ..._NEWLINE_Motivi pesmi opisujejo \xc5\xbeivljenje otrok na pode\xc5\xbeelju. Vanje se vpletajo pretanjene podobe narave ter idealizirani prizori kme\xc4\x8dkega \xc5\xbeivljenja v Prlekiji. Pisal je po resni\xc4\x8dnih dogodkih. Njegove zgodbe so humorne in pou\xc4\x8dne._NEWLINE_Dela je objavljal v revijah: Na\xc5\xa1 rod, Mlado jutro, Na\xc5\xa1a radost, Zvon\xc4\x8dek, Razori in Mladinski list (Chicago); po vojni je sodeloval pri Cicibanu, Kurir\xc4\x8dku, Pionirju, Pionirskem listu, Mavrici, Najdihojci, Vrtcu, Galebu (Trst), Mladem rodu (Celovec) in pri The Voice of Youth (Chicago).'